Maimane: ‘Reg in eie hande nié die oplossing’Mmusi Maimane, leier van die DA Die DA is erg bekommerd oor gerugte wat die ronde doen dat mense reg in eie hande neem en wapens opneem in Coligny in Noordwes. Mmusi Maimane, leier van die DA, het gesê bendegeregtigheid, maak nie saak hoe kwaad en emosioneel mense is nie, is nooit ŉ oplossing binne die konteks van ons demokrasie nie. “Ons is ŉ nasie met wette en die gereg sal afreken met dié wat hulle skuldig maak aan oortredings,” het hy gesê. “Die DA doen ŉ beroep op mense om die reg toe te laat om sy gang te gaan om geregtigheid vir Mosweu (16), die seun wat dood is, te verseker. Die verlies van só ‘n jong lewe onder sulke twyfelagtige omstandighede is altyd moeilik en het sterk emosionele reaksies tot gevolg. Die vernietiging van eiendom, rassisme en fisieke aanrandings is egter nie geregtigheid nie,” het Maimane gesê. Mabine Seabe, woordvoerder van Maimane, het gesê hy het vanoggend met genl. Khomotso Phahlane, waarnemende polisiehoof, vergader en het hom glo gevra om te verseker dat daar polisie in die Coligny-omgewing ontplooi word om lewensverlies te voorkom en die veiligheid van eiendom te verseker. Phahlane het glo benadruk dat daar ŉ “kriminele element” is wat die situasie in Coligny uitbuit. “Die mobilisering van inwoners moet ŉ einde kry. Dit is onverantwoordelik en gevaarlik om mense aan te moedig om wapens op te neem. Daar is net ŉ klein vonkie nodig vir die ding om in ŉ groot en gewelddadige voorval te ontaard en nie een demokratiese burger wil dit hê nie,” het Maimane gesê. Die DA het mense op sosiale media en in die gemeenskap wat rassisme gebruik om uiting te gee aan hulle woede ten sterkste veroordeel. “Ons kan nie ons menslikheid verloor nie,” het Maimane gesê. “In ŉ tyd waarin leierskap so nodig is, is die stilte van pres. [Jacob] Zuma oorverdowend. Dit is skandelik dat Zuma nog niks oor dié krisis gesê het nie.” Maimane meen ook dat dit uiters roekeloos is vir politieke en gemeenskapsleiers om inwoners aan te moedig om hulself te mobiliseer in die soeke na geregtigheid. “Ons maan die gemeenskap van Coligny om saam te staan en enige vorm van geweld te staak. Dit is nie hoe ons verskille uit die weg ruim nie.”